# מגילת אסתר

## היחס ההיסטורי של בבל ופרס לישראל

בספרי דאגדתא אסתר פרשה ב: "אמרה לו (אסתר לאחשוורוש) הלא מתוך דבריך הרגת את ושתי, אמר לה לא מדעתי, אלא מדעת שרי פרס ומדי הרגתיה, אמרה לו המלכים הראשונים לא היו מתנהגים על ידי דעת סרוחה, אלא על ידי הנביאים: נבוכדנצר מה כתיב ביה: 'אדין אריוך בהתבהלא הנעל לדניאל קדם מלכא' (דניאל ב כה), בלשצר מה כתיב ביה: 'באדיין דניאל הועל קדם מלכא' (שם /דניאל/ ה יג), אמר לה ואית הכא מן ההוא קירצא טבא, אמרה לו בלוש ותשכח".

## תכונת מלכות פרס

רש"י בדניאל פ"ז על מלכות פרס: "רבותינו פירשו ג' מדינות היו תמיד מורדות בה ומשלימות עמה, פעמים בולעתן ופעמים פולטתן".

ובמגילה טו: "אחשוורוש מלך הפכפכן היה".

### חוק החוקים של פרס

במדרש בראשית רבתי פרשת ויחי עמוד 237: "ולא היה יכול דריוש להשיב (לדברי המקטרגים על דניאל, כי ראה שעבר על גזירת המלך), ואעפ"כ לא היה מקבל מהם. אמר להם: אני מוחל לו. כיון ששמעו כן נתרגשו כלם ואמרו לו: תעשה דין דניאל **או צא מן המלכות שאין דתנו כן, שכל מי שיעבור על גזרת המלך שיחיה**".

שם משמואל שמות פורים: "והנה ישראל היו נמכרים להריגה וכתב אשר נכתב בשם המלך ונחתום בטבעת המלך אין להשיב, אלא שהשיגו חיים חדשים מעולם הנעלם באמצעות מרדכי ואסתר וכקטן שנולד דמי".

ר' צדוק הכהן מלובלין - שיחת מלאכי השרת הוספות: "...ורבים מעמי הארץ מתיהדים כי נפל פחד היהודים עליהם נראה ממה שגם האומות שאין מרגישים כח השם יתברך אלא על ידי פלא כמו שנתבאר לעיל הרגישו אז להתיהד זה יורה **כי היה גם אותו נס שידוד טבע גמור כי על ידי ההנהגה הטבעית לא היה אפשר להשתנות הגזירה אחר מה שהיה בחוקי פרס שכל מה שנחתם בטבעת המלך אין להשיב**...".

## המאבק על הפרהסיא

מהר"ל אור חדש עמ' סח' ד"ה "רבא": "כאשר המושל בעם הוא צדיק אז גם כן בעולם הצדק והטוב... וכאשר הרשע מושל בעם והוא רע מורה ג"כ כי מושל בעם הרע הגמור, ולפיכך יאנח עם. **כי המן היה גורם כי אחשוורוש היה נוטה אל הרע לגמרי, וכאשר אח"כ היו מרדכי ואסתר מושלים היה בעולם הטוב עד שאחשוורוש עצמו היה נוטה אל הטוב ג"כ** ... ובא ליישב מה שנראה כי אחשוורוש היה מוכן להיות על ידו הטוב ליהודים, ואין זה רק כאשר מושל המן הרשע היה אחשוורוש נמשך אחר הרע, וכאשר היו מושלים מרדכי ואסתר היה נמשך אחשוורוש אחר הטוב. **ודבר זה הוא יסוד ועיקר למגילה הזאת**"**.**

מדרש תהלים (שוחר טוב; בובר) מזמור כב: "ר' נחמיה אמר הוכרו ידי ורגלי לפני אחשורוש, כמה דאת אמר ויברך ה' אותך לרגלי (בראשית ל ל), והיתה ברכה מצויה במעשה ידי, שבתחלה היה שולט מסוף העולם ועד סופו, שנאמר מהודו ועד כוש (אסתר א א), וכשהרג את ושתי מרדו עליו כולן, וכיון שנשא אותי חזרו לו שבע ועשרים ומאה מדינות בזכותי, כנגד מאה שנים ועשרים שנים ושבע שנים שחיתה שרה אמנו, וכשנפל המן וחזרה הגדולה למרדכי, חזרו כולם, שנאמר וישם המלך אחשורוש מס על הארץ ואיי הים" (שם /אסתר/ י א).

במדרש ילקוט שמעוני (אסתר רמז תתרנג): "אמר מרדכי מוטב זה שיחיה שנתן לי רשות לבנות בית המקדש, דבר אחר מוטב זה שהוא מכירני **שאם בא דבר לישראל אומר לו והוא עושה**".

האלשיך בסוף המגילה: "לזה אמר הנה זה היה מפורסם גם לאומות, כי הלא וכל מעשה תקפו כו' עם פרשת גדולת מרדכי הלא הם כתובים בספר דברי הימים למלכי מדי ופרס, ומי הכניע את כותבי דברי הימים למלכים ההם להכתיב גדולת איש יהודי, ולא עוד אלא שהנוגע אל המלך כתוב דרך כלל מעשה תקפו וגבורתו וענין מרדכי כתוב מפורש בכל פרטיו, וזהו ופרשת וכו' מה שלא אמר כן במעשה תקפו של המלך לומר ופרשת מעשה תקפו, ולא עוד אלא שאין הספר ההוא מיוחד רק למלכים ושם פירשו פרשת גדולת מרדכי וזהו אומרו למלכי מדי ופרס ולא היה ראוי יכתב שם רק הנוגע אל המלך ולא ענין איש יהודי**. אך אין זה כי [אם] שהכירו שמעשה תקפו של המלך לחזור למלוך בכיפה ברוב כח, מהגדילו את מרדכי היהודי היה לו**".

## המאבק הרוחני – מחשבת המן

במסכת מגילה טו. נאמר שמרדכי ידע ש"גבה המן מאחשוורוש"

ספרי דאגדתא על אסתר (נוסח ב פרשה ג): "וישם את כסאו, עשה לו בימה למעלה מבימתו ושמו ראש מעל כל השרים אשר אתו. וכל עבדי המלך אשר בשער המלך, אלו הדיינין, שכן הוא אומר ועלתה יבמתו השערה" (דברים כה ז).

מהר"ל גבורות ה' פרק ח: "שהיה חושב שעל ידי גדולה זאת וחשיבות זה יקבל כל מלכותו גדולה כאשר יש במלכותו מי שהוא גדול כמו זה שהיה גדול מן המלכות. ולפיכך היה גדולה זאת ענין מענין עבודה זרה להמן, וזה שאמרו במדרש (אסתר רבה פ"ו) שלא היה רוצה מרדכי להשתחות לו שעשה עצמו עבודה זרה, וכל זה שהיה גדול מן המלכות ואין גדול מן המלכות רק האלהית, ולכך אמרו גדולה זו מדי שהגדילה המן יותר מן המלכות".

המהר"ל באור חדש על הפסוק: "ויסר המלך את טבעתו (אסתר ג, י) וגו' – "לא היה צריך לומר רק ויאמר המלך להמן הכסף נתון לך רק בא לומר כי נתן לו הטבעת וזה מורה כי דבר זה בפרט הוא מסלק מאתו ונותן בידו כאלו המן בדבר הזה מלך ולא אחשורוש עד שאין בידו לחזור בו וזה מורה הטבעת שמסלק מידו ונותן אותו על ענין זה להמן".

האלשיך (אסתר ח): "'צורר היהודים' – ולא אמר אשר צרר את היהודים, להורות כי גם שנתלה עודנו צורר היהודים, כי הוא נאבד וגזרתו עומדת כדת למדי, כי כל כתב אשר נכתב ונחתם בטבעת המלך אין להשיב".

## הניצחון על מחשבת המן

ר' תנחום הירושלמי (חי במצרים, וליקט את פירושיו מן הגאונים והראשונים שלפניו כולל הרמב"ם, פירושו מובא בספר 'אוצר מגילת אסתר') – "ותוסף אסתר ותדבר לפני המלך ותפול לפני רגליו ותבך ותתחנן לו – נזקקה לכך אחרי מה שקרה כדי לכבות אש קודם שתתלקח, וזאת לפי שאי אפשר היה אצל מלכי פרס לבטל פקודה מפקודותיהם לאחר שיצאה, כאמרו: 'כי כתב אשר נכתב וכו' אין להשיב', ונאמר בדניאל (ו, ט): 'כדת מדי ופרס די לא תעדא'. ולפי שהיה העזר אלוהי והענין ריבוני הסכים עמה אפילו על ביטול החוק שלהם, שזה בלתי אפשרי אצלם. ועשה תחבולה בזה שיהיה בספרים ביטול הראשונים וביאור פסולם, וזה אומרו: 'ואתם כתבו על היהודים'. ועשו תחבולה בספרים השניים בביאור ההתנצלות בענין זה, ושהחוק המחייב הידוע קיים, ואין שינוי בצו ולא זלזול בו, אלא שבאותם הספרים הראשונים חל זיוף בענין ואחר כך נתגלתה לו פנימיות הענין, וכיוצא בזה, באופן שההתנהלות תסודר לפי החוק המחייב ובו תושלם המטרה המבוקשת".

מסכת מגילה טז: "ובבאה לפני המלך אמר עם הספר, אמר? אמרה מבעי ליה! אמר רבי יוחנן: אמרה לו: יאמר בפה מה שכתוב בספר".